KOMISIJOS REGLAMENTAS (EB) Nr. 1471/2004
2004 m. rugpjūčio 18 d.
iš dalies keičiantis Europos Parlamento ir Tarybos reglamento (EB) Nr. 999/2001 XI priedą dėl elnių šeimos gyvūnų produktų importo iš Kanados ir Jungtinių Valstijų
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. gegužės 22 d. Europos Parlamento ir Tarybos reglamentą (EB) Nr. 999/2001, nustatantį tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles (1), ypač į jo 23 straipsnio pirmąją dalį,
kadangi:
(1)
Kanadoje ir Jungtinėse Valstijose buvo užregistruota ūkiuose auginamų ir laukinių elnių ir briedžių susirgimo lėtine išsekimo liga atvejų. Kol kas kitur vietinių ligos atvejų nebuvo patvirtinta.
(2)
Mokslo iniciatyvinis komitetas 2003 m. kovo 6-7 d. nuomonėje rekomendavo Bendrijoje stiprinti gyvūnų ir visuomenės sveikatos apsaugą nuo pavojaus, kurią kelia Kanados ir Jungtinių Valstijų elnių šeimos gyvūnų lėtinė išsekimo liga.
(3)
Kadangi Kanados ir Jungtinių Valstijų nėra trečiųjų šalių, kurioms leidžiama į Bendriją eksportuoti ne naminius galvijus sąraše, nustatytame Tarybos sprendime 79/542/EEB dėl trečiųjų šalių ar trečiųjų šalių teritorijų, iš kurių į Bendriją leidžiama importuoti tam tikrus gyvus gyvūnus ir jų šviežią mėsą, sąrašo sudarymo ir nustatančio gyvūnų ir visuomenės sveikatos bei veterinarinių sertifikatų suteikimo sąlygas (2), gyvų elnių šeimos gyvūnų eksportui į Bendriją iš šių šalių jau yra užkirstas kelias.
(4)
Tarybos direktyvoje 92/65/EEB, nustatančioje gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje, bei jų importą į Bendriją (3), nurodyta, kad į Bendriją gali būti importuojama tik tam tikrų nurodytų gyvūnų rūšių sėkla, kiaušialąstės ir embrionai. Elnių šeimos gyvūnų rūšys nėra įtrauktos. Todėl elnių šeimos gyvūnų sėklos, embrionų ir kiaušialąsčių importui į Bendriją kelias jau yra užkirstas.
(5)
Turėtų būti patvirtintos priemonės galimai importuojamos ūkiuose augintų ir laukinių elnių šeimos gyvūnų šviežios mėsos, mėsos produktų ir mėsos pusgaminių keliamai grėsmei visuomenės ir gyvūnų sveikatai užkirsti.
(6)
Todėl Reglamentas (EB) Nr. 999/2001 turėtų būti atitinkamai iš dalies pakeistas.
(7)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 999/2001 XI priedas iš dalies keičiamas pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2005 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. rugpjūčio 18 d.